寄朱氏妹
作者：王安石
朝代：宋

paragraphs: 昔來高郵居，我始得朱子。
從容談笑間，已足見奇偉。
行尋城陰田，坐釣渠下沚。
歸來同食眠，左右皆圖史。
入視爾諸幼，歡言亦多祉。
當時獨張倩，遠在廬山趾。
沈君未言昏，名已習吾耳。
安知十年來，乖隔非願始。
相逢輒念遠，悲吒多於喜。
今茲豈人力，所念皆聚此。
諸甥昔未有，滿眼秀而美。
低徊吾親側，亦足慰勞止。
嗟予迫時恩，一傳日千里。
爾舟亦已戒，五兩翩然起。
蕭蕭東南縣，望爾何時已。
空知夢爲魚，逆上西安水。